贈别晏成績懋父太祝
作者：王令
朝代：宋

paragraphs: 懋甫相門兒，家世踏纓紞。
早年綴官簿，青衫蔚於菼。
本宜多驕矜，不謂鋭意敢。
意貪英雄交，一手欲四攬。
偶來濫予會，臂搦首已頷。
酒獰誇胸襟，頂踵都一膽。
壯心羞摧藏，義內喜葅歜。
要言相死從，顧豈苟難斬。
聽其自陳論，峭拔不平漸。
要之當一切，固令不黤黯。
憶予少年時，亦自喜黠㶒。
於今老而悔，壯意日凋减。
惜夫相遇遲，君放我已檢。
驟聞强大語，若虎餓得啗。
已無相髙心，徒有志氣感。
春風吹天昏，醉目睨愁慘。
念當相别去，兩懷不無黪。
何時重來過，慰我涸轍噞。
唯其去後懷，猶一飽復歉。
幸有西南風，時作寄我槧。